Gandia enllesteix en temps i forma els Pressupostos municipals de 2022
29 desembre 2021

## Gandia enllesteix en temps i forma els Pressupostos municipals de 202229 desembre 2021Última actualització: 29 desembre 2021

![](../gestion/img/567c919a023b4bab3dc5d7faf647cc6637d0bdbaad3dc7c9f7e7f23bd402a619.jpg)  
  

Una Junta de Govern Local celebrada a primera hora del matí amb caràcter extraordinari ha donat el vistiplau a la proposta de Pressupostos municipals de Gandia ja revisada i retornada pel Ministeri d’Hisenda el 23 de desembre passat. Així ho han anunciat aquest matí el vicealcalde, **Josep Alandete**, i el regidor d’Economia i Hisenda, **Salvador Gregori**.

_“Per setena vegada consecutiva es demostra que els governs del Serpis compleixen amb la legalitat i els terminis establerts, fent palesa la cohesió interna de l’executiu, des de la pluralitat, per tal de prioritzar el benestar de les persones”,_ ha destacat Alandete.  

Així, hui mateix s’ha traslladat el document a l’oposició per al seu estudi i presentació d’al·legacions, si així ho consideren, a les preceptives comissions d’Hisenda i Govern interior el 4 de gener pròxim. D’aquesta manera, s’elevaria un dictamen per a la seua aprovació definitiva en un Ple que tindria lloc el 10 de gener.

_“Cal agrair la rapidesa i l’esforç dels tècnics municipals per a fer possible complir amb els terminis d’aprovació d’uns pressupostos ambiciosos, de gairebé 90 milions d’euros, que a grans trets busquen transformar les dificultats econòmiques en oportunitats per a la ciutat, perquè així ho mereix la ciutadania...”_. Gregori ha avançat que la setmana pròxima ja es donaran els detalls del document de Pressupostos municipals per a 2022.